Steeds geen antwoorde twee jaar ná Pta-ma se doodMarlien Erasmus Du Plessis. Foto: Verskaf ŉ Gesin wag steeds op antwoorde twee jaar nadat die liggaam van ŉ 20-jarige ma in Pretoria in ŉ veld gevind is. Marlien Erasmus Du Plessis se liggaam is op 16 April 2015 deur ŉ verbyganger agter ŉ sandhoop in ŉ veld by Danville, in die weste van Pretoria, aangetref. Haar liggaam was in ŉ kombers toegedraai en is op haar vierjarige dogtertjie se verjaardag gevind. Sy is die ma van twee dogtertjies wat destyds onderskeidelik vier en vyf jaar oud was en het ŉ liefde vir dans en fotografie gehad. Die Pretoria-Wes-polisie het ŉ saak van moord aanhangig gemaak in verband met Marlien se dood. Twee verdagtes is kort ná haar moord in hegtenis geneem, maar gou weer op borgtog vrygelaat vir verdere ondersoek. Die verdagtes het sedertdien nog nooit weer in die hof verskyn nie aangesien die polisie glo nog op bewyse wag. “Dit is nou twee jaar ná haar dood en ons het steeds nie antwoorde nie,” het Denise Erasmus, Marlien se ma, Donderdag aan Maroela Media gesê. Erasmus het gesê hulle is nie tevrede met hoe die polisie die saak hanteer nie. Sy het gesê elke keer as sy die ondersoekbeampte by die Pretoria-Wes-polisiestasie bel, jak hulle haar af en sê net hulle wag nog vir bewyse van die polisie se forensiese laboratorium. “Die polisie kan nie vir my sê hoe lank dit gaan neem om die uitslae van die toetse te kry nie. Hulle sê net dit kan lank vat, tussen drie tot sewe jaar. Dit is onaanvaarbaar, daar is mense wat ná my dogter dood is en hul sake is klaar opgelos.” Erasmus het gesê hulle sal nie berusting kan vind voordat sy weet wat gebeur het en geregtigheid vir haar kind se dood geskied het nie. “Dit maak my baie seer om elke dag in my kleinkinders se oë te kyk en te weet die mense wat hulle mamma doodgemaak het, is nog nie in die tronk nie. Hulle loop vrylik buite rond en my kind is in ŉ graf.” Konst. Mandlakayise Zwane, polisiewoordvoerder, het by navraag aan Maroela Media gesê die saak is steeds oop en word nog ondersoek. “Ons kan nie veel oor die ondersoek uitbrei nie aangesien die saak sub judice is en dit die ondersoek kan belemmer indien te veel inligting bekendgemaak word,” het Zwane gesê. Zwane het Erasmus, en ander inwoners wat probleme met polisiebeamptes ervaar, aanbeveel om aan te dring om met die betrokke polisiestasie se bevelvoerder te praat om hul griewe te lug. As dié prosedure gevolg word en die inwoner is steeds nie tevrede nie, kan hulle ŉ afspraak met die bevelvoerder van die streek se polisiëringsgebied maak. Zwane het gesê dit is die ondersoekbeampte se verantwoordelikheid om slagoffers se naasbestaandes deurlopend van die vordering van die saak op hoogte te hou. Erasmus het onderneem om ŉ afspraak met die bevelvoerder van die Pretoria-Wes-polisie te maak. Lees die vorige berigte oor Marlien Erasmus op Maroela Media. Marlien Erasmus se graf.